Jama (poema)
<s>I.</s>

<s>Krv je moje svjetlo i moja tama.</s>

<s>Blaženu noć su meni iskopali</s>

<s>Sa sretnim vidom iz očinjih jama;</s>

<s>Od kaplja dana bijesni oganj pali</s>

<s>Krvavu zjenu u mozgu, ko ranu.</s>

<s>Moje su oči zgasle na mome dlanu.</s>

<s>Sigurno još su treperile ptice</s>

<s>U njima, nebo blago se okrenu;</s>

<s>I ćutio sam, krvavo mi lice</s>

<s>Utonulo je s modrinom u zjenu;</s>

<s>Na dlanu oči zrakama se smiju</s>

<s>I moje suze ne mogu da liju.</s>

<s>Samo kroz prste kapale su kapi</s>

<s>Tople i guste, koje krvnik nađe</s>

<s>Još gorčom mukom duplja koje zjapi</s>

<s>Da bodež u vrat zabode mi slađe:</s>

<s>A mene dragost ove krvi uze,</s>

<s>I ćutio sam kaplje kao suze.</s>

<s>Posljednje svjetlo prije strašne noći</s>

<s>Bio je bljesak munjevita noža,</s>

<s>I vrisak, bijel još i sad u sljepoći,</s>

<s>I bijela, bijela krvnikova koža;</s>

<s>Jer do pojasa svi su bili goli</s>

<s>I tako nagi oči su nam boli.</s>

<s>O bolno svjetlo, nikad tako jako</s>

<s>I oštro nikad nisi sinulo u zori,</s>

<s>U strijeli, ognju; i ko da sam plako</s>

<s>Vatrene suze s kojih duplje gori:</s>

<s>A kroz taj pako bljeskovi su pekli,</s>

<s>Vriskovi drugih mučenika sjekli.</s>

<s>Ne znam, koliko žar je bijesni trajo,</s>

<s>Kad grozne kvrge s duplja rasti stanu,</s>

<s>Ko kugle tvrde, i jedva sam stajo.</s>

<s>Tad spoznah skliske oči na svom dlanu</s>

<s>I rekoh: "Slijep sam, mila moja mati,</s>

<s>Kako ću tebe sada oplakati..."</s>

<s>A silno svjetlo, ko stotine zvona</s>

<s>Sa zvonika bijelih, u pameti</s>

<s>Ludoj sijevne: svjetlost sa Siona,</s>

<s>Divna svjetlost, svjetlost koja svijeti!</s>

<s>Svijetla ptico!</s><s>Svijetlo drvo!</s><s>Rijeko!</s>

<s>Mjeseče!</s><s>Svjetlo ko majčino mlijeko!</s>

<s>Al ovu strašnu bol već nisam čeko:</s>

<s>Krvnik mi reče: "Zgnječi svoje oči!"</s>

<s>Obezumljen sam skoro preda nj kleko,</s>

<s>Kad grč mi šaku gustom sluzi smoči;</s>

<s>I više nisam ništa čuo, znao:</s>

<s>U bezdan kao u raku sam pao.</s>

<s>.</s>

<s>.</s>

<s>.</s>

<s>X.</s>

<s>Odjednom k meni miris paljevine</s>

<s>Vjetar donese s garišta mog sela;</s>

<s>Miris iz kog se sve sjećanje vine:</s>

<s>Sve svadbe, berbe, kola i sijela,</s>

<s>Svi pogrebi, naricaljke, opijela;</s>

<s>Sve što je život sijo i smrt žela.</s>

<s>Gdje je mala sreća, bljesak stakla,</s>

<s>Lastavičje gnijezdo, iz vrtića dah;</s>

<s>Gdje je kucaj zipke, što se makla,</s>

<s>I na traku sunca zlatni kućni prah?</s>

<s>Gdje je vretena zuj, miris hljeba,</s>

<s>Što s domaćim šturkom slavi život blag;</s>

<s>Gdje su okna s komadićkom neba,</s>

<s>Tiha šrkipa vrata, sveti kućni prag?</s>

<s>Gdje je zvonce goveda iz štale,</s>

<s>Što, ko s daljine, zvuk mu kroz star pod</s>

<s>U san kapne; dok zvijezde pale</s>

<s>Stoljeća mira nad sela nam i rod.</s>

<s>Nigdje plača.</s><s>Smijeha.</s><s>Kletve.</s><s>Pjesme.</s>

<s>Mjesec, putujući, na garišta sja:</s>

<s>Ugasnuo s dola dalek jecaj česme,</s>

<s>Crni se na putu lešina od psa...</s>

<s>Zar ima mjesto bolesti i muka,</s>

<s>Gdje trpi, pati, strada čovjek živ?</s>

<s>Zar ima mjesto, gdje udara ruka,</s>

<s>I živiš s onim koji ti je kriv?</s>

<s>Zar ima mjesto, gdje još vrište djeca,</s>

<s>Gdje ima otac kćerku, majku sin?</s>

<s>Zar ima mjesto, gdje ti sestra jeca,</s>

<s>I brat joj stavlja mrtvoj na grudi krin?</s>

<s>Zar ima mjesto, gdje prozorsko cvijeće</s>

<s>Rubi još radost i taži još bol?</s>

<s>Zar ima većeg bogatstva i sreće,</s>

<s>Nego što su škrinja i klupa i stol?</s>

<s>Iz šume, s rikom gora, prasak muko</s>

<s>Zatutnji.</s><s>Za njim tanad raspršeno</s>

<s>Ciknu, ko djeca njegova.</s><s>Pijuko</s>

<s>Nada mnom zvuk visoko, izgubljeno.</s>

<s>Bitka se bije.</s><s>Osvetnik se javlja!</s>

<s>Osvijetli me radost snažna poput zdravlja.</s>

<s>Planu u srcu sva ognjišta rodna,</s>

<s>Osvetom buknu krvi prolivene</s>

<s>Svaka mi žila, i ko usred podna</s>

<s>Sunca Slobode razbi sve mi sjene.</s>

<s>Držeć se smjera garišnoga dima,</s>

<s>Jurnuh, poletjeh k vašim pucnjevima.</s>

<s>Tu ste me našli ležati na strani,</s>

<s>Braćo rođena, neznani junaci;</s>

<s>Pjevali ste, i ko kad se dani,</s>

<s>Široka svjetlost, kao božji znaci,</s>

<s>Okupala me.</s><s>Rekoh: zar su snovi?</s>

<s>Tko je to pjevo?</s><s>Tko mi rane povi?</s>

<s>Oćutjeh na čelu meku ruku žene;</s>

<s>Sladak glas začuh: "Partizani, druže!</s>

<s>Počivaj!</s><s>Muke su ti osvećene!"</s>

<s>Ruke se moje prema glasu pruže,</s>

<s>Bez riječi, i dosegnuh nježno lice,</s>

<s>Kosu i pušku, bombu vidarice.</s>

<s>Zajecao sam i još i sad plačem</s>

<s>Jedino grlom, jer očiju nemam,</s>

<s>Jedino srcem, jer su suze mačem</s>

<s>Krvničkim tekle zadnji puta.</s><s>Nemam</s>

<s>Zjenice da vas vidim i nemam moći,</s>

<s>A htio bih, tugo! - s vama u boj poći.</s>

<s>Tko ste?</s><s>Odakle?</s><s>Ne znam, al se grijem</s>

<s>Na vašem svjetlu.</s><s>Pjevajte.</s><s>Jer ćutim,</s>

<s>Da sad tek živim, makar možda mrijem.</s>

<s>Svetu Slobodu i Osvetu slutim...</s>

<s>Vaša mi pjesma vraća svjetlo oka,</s>

<s>Ko narod silna, ko sunce visoka.</s>

<s>Ivan Goran Kovačić</s>

